
Mummolassa


Kahvin voimakas tuoksu kutitteli nenää. Maria ei halunnut vielä
avata silmiään. Ulkoa vaimeasti kuuluva lintujen laulu kuului
paremmin, kun piti silmät kiinni. Peiton alta pilkistelevissä
varpaissa tuntui ikkunan läpi tunkeutuvan aamuauringon lämpö.
Sitten lintujen sirkutuksen peitti lattian narina. Paljaiden
jalkojen hiissaavat askeleet muovimatolla saivat Marian suun hymyyn
ja silmät auki. - Nousehan jo. Mummun lempeä ääni kehotti.


Pöydässä oli tarjolla eilen leivinuunissa leivottua rieskaa ja
kannullinen punaista kirpeää marjoista tehtyä mehua. Mummolassa
aamupalalla sai herkutella myös muilla leipomuksilla;
Korvapuusteilla, voisilmäpullilla ja Hannatädinkakuilla. - Missä
Peetu ja ukki? Maria kysyi nuoleskellen samalla pullasta
tarttunutta sokeria suupielistä. - Ne on menneet pihalle jo tunti
sitten. Mummu tuumasi. Pikkuveli Peetu tapasi kirmata ulos suoraan
pedistä ennen aamupalaa. Aamupissallakin taisi käydä pihan laitaan,
niin vauhdikkaasti hän aina lähti. Etenkin kesällä. Maria katseli
ulos keittiön ikkunasta ja sekoitteli lusikalla mehuaan. Mummu
antoi aina lisätä kirpeään mehuun sokeria niin paljon kuin halusi.
Ikkunan takana olevan lintulaudan alla maassa oli pulla, josta oli
puraistu keskeltä vain voit ja sokerit. Peetun pulla. Maria tiesi.
Pikkuveljen jäljiltä pullat olivat aina kun hiiren syömiä. Maria
katseli vastapäätä istuvaa käsi poskella ulos katselevaa
huivipäistä mummua. Mitähän se miettii? Vanhan naisen kasvot olivat
kiiltävät ja uurteiset. Hieman kosteat silmät katselivat
ylikasvaneelle niitylle, jossa oli joskus ollut lehmiä. Niitäkö se
miettii? Maria pyyhki sokerit suupielistä kämmenselkään ja nousi
pöydästä tiskaamaan. Hän tapasi aina tiskata mummolassa. Vesi
tuoksui oudolta, metallimaiselta. Siihen auttoi, kun laittoi
reilusti hyväntuoksuista astianpesuainetta sekaan. Mummu aina
muistutti, että ainetta ei saa holovata. Tämä tarkoitti, ettei
tiskiainetta tarvitse turhaan kuluttaa paljoa. Tiskipöytää
pyyhkiessään Maria mietti mistähän vaatteesta luutu oli tällä
kertaa revitty. Mummu kun tapasi tehdä luutuja vanhoista ja
rikkinäisistä vaatteista. - Menen pihalle! Maria huikkasi mummulle,
joka katseli edelleen ikkunasta niitylle, havahtui Marian sanoihin
ja nousi pöydästä.


Ruoho tuntui kostealta ja kylmältä paljaiden jalkojen alla.
Vanhalta oranssilta navettarakennukselta kuului kolinaa ja
puheensorinaa. Siellähän he ovat! Maria tuumi ja käveli
nurmikkoista pihatietä kohti liiteriä, jossa ukki ja Peetu
touhusivat. Ukki kasasi halkoja pinoon, jotka olivat niin korkeita,
että Maria aina pelkäsi niiden kaatuvan päälle. Ukki aina
muistuttikin, ettei pinoihin passaa mennä kiipeilemään etteivät
kaadu. Peetu tuli Mariaa kohti pidellen käsissään jotain. - Löysin
sisiliskon. Sillä ei ole enää häntää! Pikkuveli hihkui silmät
innosta loistaen. -Älä kiusaa sitä! päästä se pois! Mummu oli
kertonut, että jos sisiliskon ottaa kiinni se pudottaa häntänsä.
Näin se huijaa saalistajaa ja pääsee pakoon. Uusi häntä kasvaa
tilalle. Maria katseli Peetun käsissä olevaa otusta. Se näytti ihan
minikokoiselta krokotiililta, Maria mietti ja tunsi iloa siitä,
että se tulisi saamaan uuden hännän katkenneen tilalle - Päästä se
pois! Maria kehotti uudestaan veljeään. Peetu laski liskon
halkopinolle, josta se sujahtikin vikkelästi halkojen välisiin
koloihin. -Mennäänkö rummulle? Peetu kysyi Marialta kurkisteltuaan
vielä hetken puupinon rakoihin liskonsa perään. Rummulla pikkuveli
tarkoitti mummolaan johtavan soratien alla kulkevaa ojarumpua,
jossa Maria, Peetu, isoveli Pasi sekä kaikki mummolassa vierailevat
serkut tapasivat leikkiä. Paikka ei ollut kummoinen mutta lapset
keksivät siellä puuhaa tuntikausiksikin. Hauskinta oli silloin kun
rummussa oli hiukan enemmän vettä, ainakin nilkkoihin asti. Silloin
kisattiin siitä, kuka pääsee tien ali rummun päästä päähän
kastelematta jalkojaan. Rummun kivinen seinämä piti paremmin, kun
oli kengät jalassa. Niitä Maria ei juurikaan käyttänyt, ainakaan
kesäisin. - Mennään kohta. Maria vastasi veljelleen katsellen
samalla navettarakennuksen suuren tallin katonrajaan, jossa
pääskyset lentelivät ristiin rastiin pesilleen poikasiaan
ruokkimaan. Maria muisti veljiensä joskus häirinneen pesiä, jolloin
hän oli ollut niin vihainen, että oli purskahtanut itkuun.
Eläinrakas mummu ymmärsi hyvin Marian kiukun ja puhutteli tiukasti
veljekset siitä, miten luonnoneläinten tulisi antaa olla rauhassa,
etenkin pesimäaikana.


Tovin lintuja katseltuaan Maria lähti juoksemaan hihkaisten
Peetulle: Viimeinen rummulla on mätämuna! Mistähän lie tuollainen
lausahdus oli keksitty? Maria vain tiesi, että niin oli aina
huudettu, kun johonkin aiottiin juosta kilpaa. Sisarukset pinkoivat
pitkin pihatietä kuistin ohi, jolle ukki oli jo ehtinyt mennä
istumaan puuhommien loputtua. Peetu kiri Marian ohi ja ukki nauroi.
Hän oli aiemmin sanonut Marian juoksevan niin kuin juoksisi
taaksepäin. Se tarkoitti, ettei Maria ollut kovinkaan nopea
juoksemaan. Se ei Mariaa haitannut. Hän pitikin kävelemisestä
enemmän. Pihatien päässä alkavalla soratiellä vauhtia piti
hiljentää, sillä kivet pistelivät ikävästi paljaita jalkapohjia.
Naapurin navetasta kantautui pistävä lehmänlannan haju. Siellä
Maria kävi usein katsomassa lehmiä. Navettaan ei paljain jaloin
sopinut mennä, sillä käytävällä oli usein pahanhajuista lietettä ja
ukki oli sanonut pesevänsä muksut pihalla olevassa isossa
sadevesitynnyrissä, jos ilman saappaita sinne menisi.
Sadevesitynnyri oli vitsikkään ukin mukaan myös ilkeitä lapsia
varten. Kylmä vesi kuulemma pesee ilkeydet pois ja rauhoittaa
riehuvia tenavia. Oikeastihan tynnyri oli mummun pihakasvien
kastelua varten. - Tule jo mätämuna! Peetu huusi rummulta. Hyvähän
se hänen oli, kun oli kengät jalassa päässyt pinkomaan kovaa
vauhtia perille. -Täällä ei ole paljon vettä mutta löysin
sammakonkutua. Peetu osoitti ojassa olevaa löydöstään viimein
perille päässeelle siskolleen. -No niinpä on. Maria totesi
kyykistyen ojan reunalle tutkailemaan limaista vihreää kutua, josta
nuijapäät, eli sammakonpoikaset erottuivat selvästi. Istuskellen
ojan laidalla ja katsellen veljeään, joka oli riisunut kenkänsä,
käärinyt housujensa lahkeet polvien yläpuolelle ja kahlasi nyt
ojassa, jossa oli vettä hieman nilkkojen yläpuolelle asti, Maria
muisti yhtäkkiä kauppa-auton!


Kauppa- auto pysähtyi mummolan kohdalle joka lauantai. Se oli
linja- auto, jossa ei ollut istuimia vaan niiden tilalla oli
hyllyjä, kylmäkaappeja ja pakastimia täynnä kaikenlaista tavaraa
mitä myytiin kaupassakin. Myös jäätelöä ja makeisia, joita mummu
aina osti lapsille autosta. Maria ja mummu tapasivat

